google/wiki40b huggingface dataset:
Stamsund

Burekka

Burekka i Stamsund består av to rader av rorbuer. Buene fra omkring århundreskiftet, og har vært i bruk som egnerbuer og overnattingssted for tilreisende fiskere. Fra åttitallet ble buene pusset opp og brukt til utleie til turister. I dag er buene et sameie, der noen benytter buene privat, mens andre leier dem ut. Buene er et av de mest kjente motivene av Lofoten.
Lena Einhorn

Verker

Lena Einhorn har skrevet en bok om sin mor Nina, som var en av de få polske jødene som overlevde nazistenes beleiring av ghettoen i Warszawa under andre verdenskrig. Boken het Ninas resa – En överlevnadsberättelse og kom ut i Sverige våren 2005. Norsk utgave kom i 2006 under tittelen Ninas reise - en overlevelseshistorie. Den vant den svenske August-prisen i klassen for Beste Fagbok i 2005. I november 2005 hadde Lena Einhorns film Ninas reise, som bygget på samme historie som boken, premiere. Filmen vant to Guldbagger, én for Beste Film og én for Beste Manus. Den ble også tildelt byen Göteborgs store filmpris samme år.
Blant Lena Einhorns øvrige arbeid kan nevnes filmen Handelsresande i liv, som vant Prix Europa i 1999. Filmen handler om jødiske Gilel Storch som flyktet fra Litauen til Sverige i 1940. I Sverige bestemte Gilel Storch seg for å forsøke å redde andre jøder ut av nazistenes konsentrasjonsleire, noe som i andre verdenskrigs siste fase førte til konkrete forhandlinger med SS- og Gestaposjefen Heinrich Himmler. Den som foretok selve den farlige reisen til forhandlingene i Tyskland var den svenske, jødiske forretningsmannen Norbert Masur. Einhorn har også gitt ut historien om Gilel Storch i bokform.
I 2006 vakte Einhorn oppmerksomhet med boken Vad hände på vägen till Damaskus?, der hun forsøker å sammenligne Det nye testamentet med samtidige historiske kilder. Dette førte henne frem til den dristige og enestående hypotesen at Jesus og Paulus var en og samme person. Litteraturanmelderen i Svenska Dagbladet kalte dette for "en problematisk hypotes som nog skapar fler svårigheter än den löser". En anmelder i avisen Hallands Nyheter hevdet at boken har "spekulativa vändningar med närmast raljanta antydningar kring sed och osedlighet utifrån synnerligen sekundära källor". I en artikkel i Dagens Nyheter karakteriserte den svenske erkebiskopen K.G. Hammar Einhorns hypotese som "knappast rimlig"; samtidig mente Hammar at Einhorns "nyfikna historiska granskning är lysande läsning" og "imponerande kryddsättning av en mycket läsvärd bok".
Kjærlighet i koleraens tid

Kjærlighet i koleraens tid (spansk: El amor en los tiempos del cólera) er en roman fra 1985 av den colombianske nobelprisvinneren Gabriel García Márquez.
Romanen ble første gang utgitt på norsk i 1986, i Kjell Risviks oversettelse.
Badehotellet

Badehotellet er en dansk drama- og komiserie som har gått på dansk TV 2 siden 2013. Serien handler om ansatte og gjester på et idyllisk dansk kysthotell på slutten av 1920-tallet. Seriens manus er laget av Stig Thorsboe og Hanna Lundblad.
Serien er innspilt ved Svinkløv, Slettestrand og Grønnestrand i Nordjylland samt Trondheim.
I Norge har serien gått på TV 2 siden 2015.

Handling

Den handler om Andersens lille badehotell sommeren 1928. Forskjellige familier møtes. Det er grosserer Madsen med frue og to døtre. Eldstedatteren på 19 mistrives på hotellet og vil heller være på fest med jevnaldrende. Så er det kontorsjef Aurland med sin nakenbadende hustru. Aurland har kjøpt en radio, datidens store nyhet, og forteller om krisene i bankene. Det irriterer fabrikant Frigh, som er på hotellet med hustru og tvillingene sine. Den verdensvante skuespiller Weyse frekventerer hotellet med sin gravide hustru, men det forhindrer ham ikke i å flørte med andre kvinner. Weyse elsker å sitte ved pianoet og synge. En greve som blir utpresset p.g.a. homofili er også gjest. Han drømmer om å bygge ferieboliger ved badehotellet, og prøver å få med seg grossereren på planene. Grossereren har sine egne planer: å få eldstedatteren bortgiftet til greven. Siste gjestene er en mor og hennes lærersønn. Han er fugle- og blomstertitter. Moren ber til Gud om at sønnen skal finne en kvinne.
Parallelt med borgerskapets lystbetonte ferieliv møter vi tjenerne, hotelldirektør Andersen og hans kuede hustru. Andersen sørger over sin avdøde første kone og over sin sønn som emigrerte til USA. Den nye fru Andersen arbeider selv i hotellet. 
Første episode starter med at møllerdatteren Fie får ansettelse ved hotellet. Hun vil tjene nok penger til å betale for oppholdet til sin lungesyke far på et sanatorium i København. Varme følelser oppstår mellom henne og bondedrengen Morten.
Helliggjørelse

Helliggjørelse er å gjøre hellig, og har med hvordan livet leves, en forvandling av menneskets natur.

Kristendommen

I den kristnes liv, er helliggjørelse søken etter en personlighet mer lik Kristus. Helliggjørelsen er «en prosess» som den kristne kan oppleve, eller komme inn i, gjennom bønn. 
Bare Gud er perfekt i hellighet, og derfor er det bare Gud som kan gjøre den kristne mer hellig. Guds nåde er utgangspunkt for helliggjørelsen. Nåden virker i den kristnes liv slik at det mer og mer avspeiler Guds vilje og mål.

Lengsel etter et hellig liv

Helliggjørelse var sentralt i Hellighetsbevegelsen, en kristen bevegelse, som oppstod tidlig på 1800-tallet. Som navnet sier, fokuserte bevegelsen på hellighet, en åndelig lengsel etter et større gudsnærvær i livet. 
Mange kristne samfunn ble berørt av denne «åndelige lengselen», og ble en del av hellighetsbevegelsen. Det var særlig blant metodister, men også blant baptister, kongregasjonalister og presbyterianere. Hellighetsbevegelsen hadde betydning for pinsevekkelsens gjennombrudd tidlig på 1900-tallet.

Rettferdiggjørelse og helliggjørelse

Metodisten John Wesley snakket om to tyngdepunkter i den kristens liv: Rettferdiggjørelse og helliggjørelse. 
Den kristne frelsen regnes som en «ny fødsel», hvor mennesket fornyes på en gjennomgripende måte og gjøres til nye skapninger i Kristus. Dette kalles rettferdiggjørelse, å bli erklært rettferdige, ved troen på Jesus Kristus, ved Guds nåde. 
Etter rettferdiggjørelsen følger helliggjørelsen som er å gjøre hellig, en gradvis forvandling av menneskets natur. Helliggjørele er en prosess. Full helliggjørelse eller kristelig fullkommenhet er mål for livet som kristen.
Vekselretter

En vekselretter er et apparat som omformer likespenning til vekselspenning, og dermed også likestrøm til vekselstrøm. Den kan betraktes som det motsatte av en likeretter.
Alt etter oppkobling kan vekselrettere være konstruert for å produsere énfaset eller trefaset vekselstrøm. Ved å anvende halvledere av silisiumkarbid kan en virkningsgrad på opp til 98% oppnås.
Bruksområder for en vekselretter er for eksempel der det er behov for 230V vekselstrøm i bil, båt eller andre steder der man har kun en likespennings-kilde tilgjengelig. Vekselretter er også en viktig del av en UPS som brukes mye til å strømforsyne servere i datasystemer. Et viktig bruksområde er også å lede likestrømsenergi inn i et vekselstrømsnett, for eksempel fra et fotovoltaisk anlegg.
En vekselretter fungerer som oftest ved at likespenningen først økes til høy spenning i et Chopper/boost ledd, hvorpå den "hakkes opp" i en høyfrekvent puls, som transformeres, moduleres, og glattes til å bli gjenkjennelig som en sinusform på utgangen. Det finnes også enkle vekselrettere som leverer firkantpuls, men disse er ikke mye utbredt, og vil ikke fungere på alle apparater.
Smaragd (vin)

Smaragd er en klassifikasjon for bestemte høyverdige viner fra Wachau i den østerrikske delstaten Niederösterreich. Navnet er ikke slik man kunne tro, avledet av edelstenen, men av smaragdfirfislen som er vanlig forekommende i Wachau.
Kvalitetsbetegnelsen kan kun brukes av medlemmer av forbundet Vinea Wachau Nobilis Districtus
Druene ligger på en mostvekt fra 18,2° KMW (Klosterneuburger Mostwaage) (82,5 Öchsle) en særlig måleenhet for sukker i vin. En smaragd-vin med et alkoholinnhold på mer enn 12,5 volumprosent kan først selges etter et år. Tradisjonelle smaragdtyper er laget på druene Riesling, Grüner Veltliner, Neuburger og Gelben Muskateller.
Andre kvalitetsbetegnelser på vin fra Wachau er Steinfeder og Federspiel.
Estlands statsministre

Historie

I de to første årene (1918–1920) av sin uavhengighet ble Estland styrt av en statsminister.
Som følge av Estlands grunnlov av 1920, ble en presidentmodell innført. Estlands statsoverhoder fikk da utøvende makt. Ifølge en ny grunnlov av 1933, som ble innført etter en folkeavstemning, ble statsministerens posisjon styrket som følge av et mer parlamentarisk modell. Statsministeren ble forfremmet til regjeringssjef i 1934. Det sittende estiske statsoverhodet Konstantin Päts utnevnte seg selv til statsminister og i denne posisjon hadde han da mulighet til å avlyse valget av ny statssjef og nytt parlament. Han fortsatte som statsminister og erklærte seg  «Presidentregent», inntil 1938, da valgt ble avholdt under en ny grunnlov. Under denne grunnloven ble Päts valgt til president.
Elytroleptus

Utseende

Middelsstore, ganske fargerike trebukker. Artene etterligner giftige biller i familien rødvinger (Lycidae) og ligner sterkt på disse. De er farget i rødt og svart i ulike kombinasjoner. Dekkvingene er gjerne noe utvidete bakover slik at kroppen blir pæreformet sett ovenfra. Antennene er svarte, sagtakkede og kortere enn kroppen, hodet nokså lite, begge trekk forsterker likheten med Lycidae.

Utbredelse

Slekten er utbredt fra det sørlige USA sørover til Honduras.
Alvin C. York

På film

Historien til York ble skildret i den amerikanske krigsfilmen Sersjant York fra 1941. Gary Cooper spilte York i filmen, og han vant Oscar for beste mannlige hovedrolle for arbeidet. Det amerikanske filminstituttet har kåret filmfiguren til filmhistoriens 35. beste helteskikkelse.
Hundekjøring NM barmark 2011

Hundekjøring NM barmark ble arrangert på Midtkil, Hegra, i Stjørdal den 8. og 9. oktober 2011.
Arrangør var Stjørdal Trekkhundklubb, Innherred Trekk og Brukshundklubb, Trondheim Trekk og Brukshundklubb, Skaunakjølen Trekkhundklubb og Molde og Omegn Hundekjørelag.
Royal Caribbean Cruises

Historie

Royal Caribbean Cruises Ltd. ble dannet i 1997 da Royal Caribbean Cruise Line (RCCL), etablert i 1968, og Celebrity Cruises, etablert i 1988, ble kjøpt opp. Det ble besluttet å holde de to cruiserederiene separat etter sammenslåingen; som et resultat ble Royal Caribbean Cruise Line omprofilert til Royal Caribbean International (RCI) og Royal Caribbean Cruises Ltd. ble etablert som det nye morselskapet til både Royal Caribbean International og Celebrity Cruises. Et tredje varemerke under Royal Caribbean Cruises eierskap ble dannet da Island Cruises ble etablert som et fellesforetak med British First Choice Holidays. Island Cruises ble et uformelt cruiserederi på det britiske og brasilianske markedet.
I november 2006 kjøpte Royal Caribbean Cruises Pullmantur Cruises, basert i Madrid, Spania. Derfra ekspanderte selskapet radikalt med etableringen av nye cruiseselskap: Azamara Club Cruises ble dannet i mai 2007 som et datterselskap til Celebrity Cruises og CDF Croisières de France, rettet mot franskspråklige gjester, i mai 2008. Et annet nytt cruiseselskap, TUI Cruises, startet sine seilinger i 2009. Varemerket er rettet mot et tyskspråkelig publikum og er fellesforetak med TUI Travel Plc.

Private områder

Royal Caribbean driver to privateide områder som brukes som stopp på enkelte Karibia- og Bahamas-seilinger. Disse er Labadee, et område på nordsiden av Haiti; og CocoCay, en privat øy i Berry Islands-regionen i Bahamas. Begge stedene har fasiliteter som spiseområder, solsenger, palmetrær og hvite sandstrender.

Universell utforming

Royal Caribbean har arbeidet målrettet for å gjøre sine cruise tilgjengelig for personer med nedsatt funksjonsevne. Selskapet har blant annet ettermontert nye heiser og ramper for rullestoler, lagt til blindeskrift på all skilting, installert infrarøde systemer i teatrene for å forsterke lyd for hørselshemmede samt opplæring av personalet til å håndtere behovene til personer med nedsatt funksjonsevne.

Markedsverdi

Royal Caribbean hadde per 16. desember 2009 en børsverdi på 11,3 milliarder kroner. Aksjen handles på New York-børsen med tickeren Royal Caribbean International og på Oslo Børs med tickeren Royal Caribbean Cruises. Aksjen inngår i OBX-indeksen.
Nguyễn Tấn Dũng

Bakgrunn

Nguyễn Tấn Dũng ble født i Ca Mau-provinsen i Sør-Vietnam, og tok en utdanning innen jus. Han ble medlem av det vietnamesiske kommunistpartiet 10. juni 1967, og vervet seg senere inn som soldat i FNL.

Politiker

Han har blitt valgt til partiets politbyrå ved den åttende, niende og tiende nasjonalkongress.

Statsminister

Han ble valgt til Vietnams statsminister av Vietnams nasjonalforsamling den 27 juni 2006. Han er den yngste vietnamesiske statsministeren som er blitt valgt.
I januar 2007 hadde Nguyễn Tấn Dũng møte med pave Benedikt XVI i Vatikanet. Det var første gang en vietnamesisk leder på et så høyt nivå møtte paven. Møtet ble sett som et viktig steg for å normalisere forbindelsene mellom de to statene.
Etter Nguyễn Tấn Dũng hadde møte med den russiske presidenten Dmitrij Medvedev i Moskva i desember 2009 ble det offentliggjort at Vietnam hadde inngått avtale om store våpenkjøp fra Russland, primært undervannsbåter og jagerfly.
I april 2010 var Nguyễn Tấn Dũng tilstede på president Barack Obamas konferanse om atomkraftsikkerhet i Washington D.C.. Han møtte der også andre amerikanske ledere og man diskuterte blant annet et nærmere økonomisk og strategisk samarbeid mellom de to landene.
Under et møte med Japans statsminister Naoto Kan i Hanoi oktober 2010 ble det inngått en avtale om et nærmere samarbeid mellom Japan og Vietnam, hvor Japan skal bygge to kjernefysiske reaktorer for Vietnam, samtidig som Japan skal bidra med utvinningen av sjeldne mineraler i Vietnam. I forbindelse med nye samtaler mellom de to statsministrene i april 2012 ble det rapportert om framgang i samarbeidet, samtidig som det ble offentliggjort at en ny avtale som åpner for at vietnamesere kan arbeide som helsearbeidere i Japan.
Michajlovodden

Michajlovodden er en liten odde på østsiden av det norske bilandet Peter I Øy i Antarktis. Odden markerer skillet mellom von Bellingshausenkysten i nord og Vostokkysten i sør. Innenfor Michajlovodden ligger Kiwibukta.
Allotment

Allotment er et begrep innen reiselivet som beskriver en avtale mellom en tjenestetilbyder og en kunde eller agent om forhåndsrett til et gitt antall utleieobjekter. Det mest vanlige er å ha allotment på hotellrom, men det kan også være på seteplasser, konferanserom og andre fasiliteter.
Allotment fungerer normalt slik at tjenestetilbyderen blokkerer en del av sin kapasitet til kunden eller agenten, men at denne kapasiteten kan frafalles innen en gitt tidsfrist uten at det utløser betalingsforpliktelse. Tjenestetilbyderen kan da ikke frigjøre denne kapasiteten for andre kunder før denne tidsfristen er passert.
Salsa (saus)

Salsa er det spanske ordet for saus, og kan vise til ulike sauser, dipper og tilbehør fra spanskspråklige land, særlig Mexico. Salsa lages ofte av rå ingredienser som er finhakkede eller moste. Mange typer salsa er tomatbaserte, men ikke alle. De kan ha ulik kryddergrad med alt fra mild til meget sterk smak.
Juniorasiamesterskapet i triatlon 2018

Juniorasiamesterskapet i triatlon 2018 ble arrangert 6. mai 2018 i Plover Cove i Hongkong. 
Løypa bestod av 750 meter svømming, 19,25 km sykling og 5 km løping.
Cyclommatus zuberi

Utseende

En middelsstor til stor (hannen 30-63 millimeter lang), litt matt metallisk farget hjortbille. Farge er mørkbrun til svart med en svak, bronseaktig metallisk glans. Arten er nokså variabel i størrelsen, hos hannen er kjevene forholdsvis større jo større hannen er (allometrisk vekst). Store hanner har kraftige mandibler med en innoverrettet tann litt utenfor midten og en kraftig, firkantet, innoverrettet tann nær spissen. Middelsstore og små hanner har gjerne også en kraftig tann ved roten av mandiblene. Antennene er ganske lange og tynne, omtrent så lange som hodets bredde. Hodet har skarpe sidekjøler og et par skråkjøler som løper fra sidene bakover mot midten, slik at de avgrenser et halvmåneformet område oppe på hodet. Pronotum utvider seg forover, forkanten er opphøyd som en krage bak hodet. Dekkvingene er blanke uten synlig punktering. Beina er slanke.  Hunnen er mye mindre enn hannen, uten forstørrede kjever, ofte mørk på farge, i motsetning til hannen er kroppen tydelig og tett punktert.

Levevis

Larvene utvikler seg i råtne trestammer.

Utbredelse

Arten lever på Filippinene, der den forekommer på de fleste av øyene.
Warcraft (film)

Handling

Filmen portretterer forhistorien til de første møtene mellom mennesker og orker, med fokus på både Alliansen og Hordens sider av konflikten. Filmen tar plass på forskjellige steder som ble brukt i spillserien.

Filming

Filmingen startet 13. januar 2014, og 23. mai var den ferdig, etter 123 dager. Etter dette fulgte 20 måneder med post-produksjon.

Utgivelse

Filmen var originalt planlagt utgitt 18. desember 2015. men da det ble kjent at Star Wars: The Force Awakens ville ha premiere samme dag, ble det bestemt at utgivelsen skulle flyttes til 10. juni 2016.
Grzegorz Rasiak

Klubblag

Rasiak startet sin karriere i 1996 i polske Warta Poznań. I 1998 gikk han til GKS Bełchatów, og i 2000 skrev han under for Odra Wodzisław. I denne klubben scoret han 9 ligamål på 28 kamper før han i 2001 var klar for Groclin Dyskobolia Grodzisk Wielkopolski. Her ble han værende fram til 2004 da italienske Siena kom med et tilbud som Rasiak godtok. Utskiftinger i den italienske klubben sitt styre førte imidlertid til at overgangen ble kansellert, og han slo derfor til på et tilbud fra den engelske klubben Derby County.
Han signerte for den Derby i september 2004, og den 25. september 2004 debuterte han for klubben i en kamp mot Wigan Athletic. Hans første mål for klubben fra Derbyshire kom i en ligakamp mot Watford 16. oktober 2004, og totalt scoret Rasiak 18 ligamål på 41 kamper for Derby County før han ble solgt til Tottenham Hotspur for £2 millioner den 31. august 2005.
Han debuterte i Premier League den 10. september 2005 mot Liverpool, men spilte bare ni kamper for Tottenham før han ble lånt ut til Southampton, med klausul om senere kjøp, 8. februar 2006. Da 2005/06 sesongen var over returnerte han tilbake til Tottenham før Southampton kjøpte han for £2 millioner den 2. mai 2006.

Landslag

Grzegorz Rasiak debuterte på det polske landslaget i en kamp mot Færøyene den 21. februar 2004. Han har spilt seks VM-kvalifiseringskamper for Polen og han var også i den polske troppen til VM i 2006.
Diamond T

Diamond T var en amerikansk bilmodell som ble produsert i Chicago mellom 1905 og 1911. Det var en kraftig touringbil, med modeller opp til 70 hestekrefter. I 1967, som et underbruk av White Motor Company, så ble det slått sammen med Reo Motor Company til Diamond Reo Trucks, Inc.
Under andre verdenskrig produserte Diamond T en klassisk tung lastebil kalt 980/981, en trekkvogn som snart ble kjøpt opp av British Purchasing Commission for å brukes til å trekke hengere med stridsvogner.  Med henger fra Rogers ga Diamond T britene god valuta for pengene i felttoget i Nord-Afrika, hvor de kraftige og solide vognene lot den britiske hæren berge skadede stridsvogner under vanskelige forhold, noen ganger under fiendtlig ild.
Homofile og lesbiske sosialdemokrater

Homofile og lesbiske sosialdemokrater var navnet på nettverket for homofile i Arbeiderpartiet i perioden 2005-09. Organisasjonen er både et lokallag under Oslo Arbeiderparti og et landsomfattende nettverk med lokalavdelinger i blant annet i Trondheim og Bergen. På sitt årsmøte i februar 2009 skiftet nettverket navn fra Homofile og lesbiske sosialdemokrater til Homonettverket.
Hildegard Müller

Utdannelse og yrke

Etter utdannelse til Bankkauffrau ved Dresdner Bank i Düsseldorf, studerte hun mellom 1987 og 1989 ved Heinrich-Heine-Universität samme sted, og avsluttet studiet med diplom (hovedfag). I 1995 ble hun avdelingsdirektør ved Dresdner Bank.

Politisk karrière

Hun var leder for Junge Union, de konservative partienes ungdomsorganisasjon, mellom 1998 og 2002, og frem til 2000 også medlem av CDUs nasjonale styre. Etter at Angela Merkel ble CDU-leder, rykket Müller opp til å bli medlem av CDUs presidium (sentralstyre). Siden 2002 er hun medlem av det tyske parlamentet.
I november 2005 ble hun utnevnt til statssekretær for Thomas de Maizière i Kanzleramt.

Forskjellig

Hildegard Müller er medlem av Zentralkomitee der deutschen Katholiken siden 2001 og tilhører også styret i foreningen Donum Vitae siden 2003.
Den kinesisk-koreanske vennskapsbrua

Den kinesisk-koreanske vennskapsbrua (kinesisk: 中朝友誼橋; hangul: 조중우의교) knytter sammen Dandong i Kina med Sinŭiju i Nord-Korea. Brua krysser Yaluelva og håndterer både biler og tog. Fotgjengere er forbudt. Dagens navn er fra 1990, da den ble omdøpt fra Yalu-brua.
Den eldste av de to bruene på stedet ble bygd mellom mai 1909 og oktober 1911. Denne ble bombet og skadet på den nordkoreanske siden av grensa under Koreakrigen i 1950 og i 1951 i et forsøk på å hindre at kinesiske soldater skulle få tilgang til Korea. Brua står i dag som da den ble bombet. Den er i dag en av severdighetene på stedet, med plattformer påmontert teleskoper som gjør at en kan se inn i Nord-Korea. Den nye brua ble konstruert av den japanske okkupasjonsmakten i Kina og Korea mellom april 1937 og mai 1943 og ble også skadd under Koreakrigen, men ble reparert etter krigen. 
Tog mellom Kina og Nord-Korea trafikkerer brua daglig, og grensa er relativt åpen, blant annet fordi brua er en av de få bilvegene som knytter Nord-Korea til omverdenen.
Rrat

En rrat (engelsk rotating radio transients) er en roterende nøytronstjerne som sender ut korte radiostrålingspulser på mellom 2 og 30 millisekunder. Deretter følger en pause på minutter eller timer før det kommer en ny puls.
Stjernen ble første gang oppdaget i 2006, og det antas at der finnes fire ganger så mange rrat som pulsarer.
Saarlouis

Historie

Som navnet antyder ligger Saarlouis ved elven Saar, og ble bygget som en festningsby i 1680. Den fikk navn etter kong Ludvig XIV av Frankrike. Dette området hadde da etter den Den fransk-nederlandske krig (1672–1678) blitt fransk territorium og dannet østgrensen av Frankrike.
Bilprodusenten Ford har siden 1970 hatt fabrikk her, som har produsert over 11 millioner biler og med omkring 6 500 ansatte er byens største arbeidsgiver.
Tinglev kommune

Kommunalreformen av 2007

Ved  Kommunalreformen i 2007 ble kommunen slått sammen med Bov, Lundtoft, Rødekro og Aabenraa til Aabenraa kommune i den nye Region Syddanmark. Kommunens areal er etter dette 951 km² og den har 60 044 (2007) innbyggere.
Universitetet i Coimbra

Universitetet i Coimbra (portugisisk: Universidade de Coimbra) er et ledende portugisisk universitet i Coimbra. Universitetet tilhører  Coimbragruppen. Det ble grunnlagt i 1290 i Lisboa av kong Dionysius I av Portugal, og ble flyttet i 1308 til Coimbra. Det er Portugals eldste universitet og samtidig ett av de eldste i Europa. Universitetet er organisert i åtte fakulteter med totalt omkring 20 000 studenter og 1660 lærere. 
Universitetet ble oppført på UNESCOs verdensarvliste i 2013.
Partagás

Partagas er et kubansk sigarmerke oppkalt etter sin grunnlegger, Don Jaime Partagas, som begynte å produsere sigarer i 1827.
Norgesmesterskapet i boksing 1949

Norgesmesterskapet i boksing 1949 ble arrangert i Colosseum kino i Oslo 19.–20. mars.
Kongepokalen ble vunnet av Alf Larsen.